*Hakusana "Aito avioliitto" ohjaa tänne. Yhdistyksestä kerrotaan sivulla Aito avioliitto (yhdistys).*
**Aito avioliitto -kansalaisaloite** tai **KAA 2/2016 vp** oli kansalaisaloite, jonka tavoitteena oli samaa sukupuolta olevien avioliiton mahdollistavan lakimuutoksen kumoaminen ja avioliiton säilyttäminen laissa miehen ja naisen välisenä liittona. Kansalaisaloite käytti pääasiallisena perustelunaan "lasten oikeutta sekä äitiin että isään". Kansalaisaloite tunnettiin nimellä Aito avioliitto -aloite sitä tukeneen Aito avioliitto -yhdistyksen mukaan. Eduskunta hylkäsi kansalaisaloitteeseen sisältyvän lakiehdotuksen 17. helmikuuta 2017.

Historia
--------

Kansalaisaloitteen julkisti Aito avioliitto -yhdistys 28. maaliskuuta 2015 Vantaan tiedekeskus Heurekassa. Aloitteen tavoitteena oli sukupuolineutraalin avioliittolain kumoaminen ennen sen voimaan tulemista 1. maaliskuuta 2017 ja avioliiton säilyttäminen laissa miehen ja naisen välisenä liittona. Yhdistys alkoi keräämään kannatusilmoituksia julkistamista seuraavana päivänä, 29. maaliskuuta 2015.

Kannatusilmoitusten keruuaika päättyi 29. syyskuuta 2015. Kansalaisaloite sai keruuaikana 106 195 kannatusilmoitusta. Sen läpimenoa pidettiin kuitenkin epätodennäköisenä, sillä merkittävä enemmistö sitä käsittelevän lakivaliokunnan jäsenistä oli aikaisemmin sanonut, ettei edellisen eduskunnan hyväksymää lainmuutosta samaa sukupuolta olevien avioliiton sallimisesta peruutettaisi.

Kansalaisaloitteen vireillepanijat Pasi Turunen ja Jukka Rahkonen luovuttivat aloitteen eduskunnan puhemies Maria Lohelalle kesäkuussa 2016. Eduskunta keskusteli aloitteesta 8. syyskuuta 2016. Aloitteesta oli julkisuudessa aikaisemmin puhuttu "kiusantekona ja ruohonjuuridemokratian absurdina hyväksikäyttönä", ja eduskunnan keskustelussa toistui mielipide, että kansalaisaloite oli turha.

Eduskunta äänesti kansalaisaloitteeseen sisältyvästä lakiehdotuksesta 17. helmikuuta 2017. Kansalaisaloite kaatui lopullisesti äänin 120-48.

Perustelut
----------

Kansalaisaloite käytti pääasiallisena perustelunaan "lasten oikeutta sekä äitiin että isään". Kansalaisaloitetta tukenut yhdistys väitti, että sateenkaariperheiden lapsilla menisi huonommin. Yhdistyksen kriitikot ovat kuitenkin viitanneet meta-analyyseihin samaa ja eri sukupuolta olevien vanhempien lasten kehitystä vertaavista tutkimuksista. Tutkimustuloksiin perehtyneiden asiantuntijoiden mukaan on olemassa tieteellinen konsensus siitä, että "ryhmien välillä ei ole eroja useimpien lasten kehitykseen liittyvissä seikoissa". Näihin seikkoihin lukeutuu "lasten psyykkinen hyvinvointi, älyllinen kehitys, sukupuoli-identiteetti ja sukupuolinen suuntautuminen". Yhdistys on asiantuntijoiden mielipiteistä huolimatta kieltänyt, että asiasta vallitsisi tieteellinen konsensus.

Kampanjointi
------------

Aito avioliitto -yhdistyksen aktiivit käyttivät aloitteen kampanjoinnissa kirkkojen tilaisuuksia ja julkisuuskuvaa, joskus lupaa kysymättä. Esitteiden jakaminen keskeytettiin Seinäjoen seurakunnan tilaisuudessa, koska Seinäjoen seurakunnan kirkkoherra Jukka Salon mukaan lupaa lappujen jakamiselle ei ollut kysytty etukäteen. Yhdistyksen aktiivit käyttivät myös Helsingin tuomiokirkon rappusia kansalaisaloitteen mainostamiseen. Yhdistys ei ollut Helsingin seurakuntayhtymän mukaan pyytänyt lupaa lakanan levittämiseen. Tuomiokirkkoseurakunnan kirkkoherra Matti Poutiainen kertoi Helsingin Sanomille, että kirkko olisi tuskin antanut siihen lupaa.

Aito avioliitto -yhdistyksen aktiivit keräsivät kannatusilmoituksia kesällä ja syksyllä 2015 muun muassa Helsingin kaduilla. Vantaalla Hiekkaharjussa kampanjoijilta varastettiin banderollit. Simonpuistikossa sijaitsevan kampanjapisteen päälle heitettiin 14. elokuuta "kirkasta nestettä", joka tahrasi yhdistyksen mainoslakanat. Sukupuolineutraalin avioliittolain kannattajat järjestivät mielenilmauksen Simonpuistikossa sijaitsevan kampanjapisteen luona 20. elokuuta.

Katso myös
----------

* Samaa sukupuolta olevien avioliitto Suomessa

Lähteet
-------

1. 1 2 3  Thursday's papers: Bid to ban same-sex marriage, Finns go abroad to find work, egg origins and swimming hall woes *Yle Uutiset*.  8.9.2016. Yleisradio Oy. Viitattu 8.9.2016. (englanniksi)
2. 1 2 3  Eduskunta hylkäsi sukupuolineutraalin avioliittolain kumoamista koskevan kansalaisaloitteen *www.eduskunta.fi*.  17.2.2017. Viitattu 18.2.2017.
3. ↑  Heurekassa järjestettävästä avioliittotapahtumasta syttyi tiedotussota *Vantaan Sanomat*.  12.3.2015. Vantaa:  Etelä-Suomen Media Oy.  Arkistoitu 3.10.2015. Viitattu 2.10.2015.
4. ↑  Heureka täyttyi perinteisen avioliiton puolustajista *KD Lehti*.  28.3.2015. Helsinki:  KD-Mediat Oy/Suomen Kristillisdemokraatit. Viitattu 2.10.2015.
5. 1 2  Aito avioliitto -kansalaisaloite ylitti tiistaina 100 000 nimen rajan *Turun Sanomat*.  29.9.2015. Turku:  TS-Yhtymä. Viitattu 30.9.2015.
6. 1 2  Aito avioliitto ry: Kansalaisaloite *Kansalaisaloite.fi*.  29.3.2015. Viitattu 23.9.2015.
7. 1 2  KAA 2/2016 vp *Eduskunta.fi*. Viitattu 2.3.2017.
8. 1 2 3 4 5  Typpö, Juho: Tämä mies haluaa kumota tasa-arvoisen avioliittolain – miksi? *Nyt*.  21.7.2015. Sanoma Media Finland.  Arkistoitu 22.7.2015. Viitattu 8.9.2016.
9. ↑  Salokorpi, Jussi: Lakivaliokunta ei hevin muuta avioliittolakia *Yle Uutiset*.  19.7.2015. Viitattu 2.3.2017.
10. ↑  Aito avioliitto -aloite luovutettiin eduskunnalle *Keskisuomalainen*.  22.6.2016. Keskisuomalainen Oyj. Viitattu 28.7.2016.
11. 1 2  Sutinen, Teija: Eduskunnassa väiteltiin tunteikkaasti tasa-arvoisesta avioliittolaista – "Tämä keskustelu tuntuu pikkaisen turhalta" *Helsingin Sanomat*.  8.9.2016. Helsinki:  Sanoma Media Finland. Viitattu 8.9.2016.
12. 1 2 3  Aito avioliitto -liikkeen Rahkonen pysyy kannassaan: Sateenkaariperheiden lapsilla menee huonommin *Radio Nova*.  22.7.2015. MTV Oy. Viitattu 2.3.2017.
13. ↑  Nurminen, Jussi: Tutkijat yksimielisiä: Homojen kasvattamat lapset eivät eroa heteroperheiden lapsista *Yle Uutiset*.  24.6.2015. Yleisradio Oy. Viitattu 2.3.2017.
14. ↑  Siirilä, Merja: Aito avioliitto -yhdistys kampanjoi uuden avioliittolain muuttamiseksi – Seinäjoen seurakunta keskeytti lappujen jakamisen tiloissaan *Yle Uutiset*.  12.5.2015. Yleisradio Oy. Viitattu 28.9.2015.
15. 1 2 3  Moilanen, Kaisu: Kirkko sanoutuu irti miehen ja naisen välistä avioliittoa mainostavan yhdistyksen mainoslakanasta *Helsingin Sanomat*.  28.9.2015. Helsinki:  Sanoma Media Finland. Viitattu 28.9.2015.
16. 1 2 3  Oksanen, Kimmo: Aito avioliitto -kampanjaa vastaan hyökättiin Helsingissä *Helsingin Sanomat*.  14.8.2015. Helsinki:  Sanoma Media Finland. Viitattu 23.9.2015.
17. ↑  Aito avioliitto -yhdistys: Kojumme joutui ilkivallan kohteeksi *Karjalainen*.  14.8.2015. Joensuu:  Pohjois-Karjalan Kirjapaino Oy.  Arkistoitu 25.9.2015. Viitattu 23.9.2015.
18. ↑  Siironen, Susanna: Helsingissä suudeltiin sukupuolineutraalin avioliittolain puolesta *Yle Uutiset*.  20.8.2015. Yleisradio Oy. Viitattu 23.9.2015.

Aiheesta muualla
----------------

* KAA 2/2016 vp